**Perspectiva 1 - Graus de transformació personal i institucional**

Tota transformació educativa té una **dimensió institucional i una dimensió personal**. No solament cal transformar l’escola de música, també cal transformar les persones. Si el canvi és una transformació del centre, és un **canvi cultural** que va molt més enllà dels canvis instrumentals, de la formació interna en el centre o del domini de certes metodologies... El canvi cultural va molt lligat al propòsit de l'educació i als valors personals i les creences subjacents. Per tant, necessita una intervenció respectuosa, curosa i a llarg termini. Aquesta transformació té moltes capes, algunes visibles; altres, invisibles. Perquè la transformació ha de donar-se en diferents graus de profunditat.

**1. El primer grau de transformació, el canvi instrumental (Què fem?)**

Els **canvis instrumentals** es refereixen als canvis en les eines o instruments usats pels docents o els alumnes. L'administració educativa és una entusiasta d'aquest tipus de canvis i, molt sovint, els programes de formació, també. Els canvis normatius, per exemple, responen a aquesta exigència: decrets d'avaluació, normes d'organització, nous currículums o més requisits de control de qualitat.

A la part pedagògica, el canvi instrumental sol identificar-se, per exemple, per l'ús a l'aula de “noves metodologies” (aprenentatge basat en projectes, treball cooperatiu, ambients d'aprenentatge, etc.) o per la promoció de nous instruments a emprar (rúbriques d'avaluació, aplicacions digitals, etc.).

Edgar H. Schein[[1]](#footnote-0) anomena a aquest nivell de transformació, el nivell "dels artefactes" i el considera el nivell visible. Els nostres canvis es poden observar: espais de treball, entorns d'aprenentatge, signes visuals, normes escrites, documents d'avaluació, etc. Això és imprescindible, fer canvis visibles, però, sempre és insuficient.

**2. El segon grau de transformació, el canvi conductual (Com ho fem?)**

Els **canvis conductuals** són aquells que es refereixen a **les competències i capacitats professionals dels docents i alumnes**. Tenen a veure amb les accions que desenvolupen uns i altres, així com amb els valors que l'escola de música assumeix i comunica públicament.

Això sol conèixer-se per les pràctiques d'aula dels docents o per la forma en què es desenvolupen claustres, reunions i sessions de treball. Què saben fer les persones amb els instruments donats? Com "juguem" el "joc" que practica la nostra escola?

En aquesta segona categoria de transformació, la capacitació professional és la clau de l'èxit. Per això és imprescindible que les persones adquireixin **noves habilitats, competències i coneixements** professionals per emprar a fons els nous "artefactes" dels que ara disposen. Tanmateix, tampoc és suficient.

**3. El tercer grau de transformació, el canvi cultural (Per què ho fem?)**

El tercer grau de transformació, el més profund, es refereix als canvis en **les creences bàsiques**: allò que permet entendre per què els membres d'una escola de música pensen i es comporten d'una determinada manera. En aquest nivell resideixen els valors subjacents en cada persona sobre la docència o la funció social de l'educació, per exemple. D’això també se’n pot dir la **cultura subjacent.**

Produir canvis en les creences i en els valors dels docents és molt complex. La transformació de valors i creences requereix acompanyament respectuós perquè afecta la **identitat personal** de cada docent, no només la seva competència professional. I en una transformació radical, pot significar un replantejament del sentit últim de l'activitat professional. Per exemple, un docent de violí pot considerar que és un professor d’instrument que transmet coneixements per a tocar el violí, o bé un educador que utilitza el violí per desenvolupar competències musicals per a la vida plena de les persones. Aquesta necessària reflexió compartida ha de ser objecte de treball en els processos de canvi profunds en educació musical. En l'àmbit institucional, el canvi cultural és un autèntic procés de refundació.

Compartir valors i creences profundes sobre educació musical genera una major alineació, major satisfacció, menor esforç en l'execució, coordinacions més ràpides, més facilitat de comunicació.

Els agents de canvi, doncs, han d'estar capacitats per conduir els diferents graus de profunditat d'una transformació, siguin les direccions de centre, formadors o equips impulsors de mestres. **Facilitar el canvi instrumental, conductual i cultural requereix coneixements sobre facilitació del canvi**, uns coneixements que els mestres haurem d’anar aprenent si volem transformar, de veritat, els nostres centres.

| ? | Què fem pel canvi instrumental en la nostra escola de música?  Què fem per capacitar els docents en la nostra escola de música?  Què fem per transformar la cultura de la nostra escola de música? |
| --- | --- |

1. SCHEIN, Edgar H. *Organizational Culture and Leadership*, 4a Edició (2010) [↑](#footnote-ref-0)